Achiziții controversate în Sectorul 1 al Bucureștiului: 20 de școli fac curățenia cu o firmă deținută de fostul partener de afaceri al directorului de achiziții al Primăriei

O firmă nou-înființată a obținut 39 de contracte, în valoare totală de peste 1 milion de lei, de la mai multe școli din Sectorul 1 al Capitalei și de la Proedus – centrul de proiecte educaționale al Primăriei București. Școlile au cumpărat serviciile de curățenie, prin achiziție directă, în lunile mai și august, de la firma MIHTEO ICS – care fusese înființată în luna aprilie.

Administratorul firmei care a obținut toate contractele prin atribuire directă este, potrivit datelor de la Registrul Comerțului, Mihai Teodor Adrian. Firma sa, MIHTEO ICS SRL, a fost înființată pe data de 25 aprilie 2019, și în mai puțin de o lună de la înființare societatea a obținut prin atribuire directă 15 dintre contractele cu școlile.

Potrivit datelor din Monitorul Oficial, Mihai Teodor Adrian a fost asociat până în 2010 într-o altă firmă, SC Construcții Civile și Reabilitări SRL Chitila, cu Fodoroiu Cosmin Marius, acesta din urmă având funcția de Director executiv al Direcției de Investiții a Primăriei Sectorului 1 din București (sursa).

Foto: INQUAM Photos – Octav Ganea